Herken so 'n Modimolle-monster
JY LEES NOU Herken so 'n Modimolle-monster
Zelda la Grange, wat vir ons oor geweld teen vroue en kinders blog, wonder wat ons uit die opspraakwekkende verminking en verkragting van Ina Bonnette kan leer.
[caption id="attachment_61234" align="alignnone" width="600"] Johan Kotzé is twee keer lewenslank gevonnis weens die moord op sy stiefseun Conrad Bonnette en die verkragting van Ina Bonnette. Hy is ook tot 25 jaar tronkstraf gevonnis weens ontvoering en aanranding.[/caption]
EK WAS tegelyk gefassineer en verskrik deur die storie van Ina Bonnette, wat deur haar vervreemde man, Johan Kotzé, gemartel en vermink is omdat sy van hom wou skei. Hy het ook haar seun vermoor en drie mans betaal om haar te verkrag.
Ek het in die argief gaan rondkrap en 'n verslag gevind in 'n uitgawe van die Volksblad van Januarie 2012 wat voor Kotzé se inhegtenisname geskryf is, toe die polisie hom nog gesoek het. Tydens die soektog het 'n klomp interessante besonderhede na vore gekom.
Hy het verskeie ander lewens ook verwoes, onder meer dié van 'n Bloemfonteinse vrou. Haar seuns het gesê sy het selfmoord gepleeg nadat Kotzé haar finansieel uitgeroei en haar hart gebreek het. Ek het hom begin bestudeer en agtergekom elke keer as 'n man op die voorblaaie beland weens soortgelyke voorvalle, was die tekens altyd dieselfde. Hy beheer vroue: finansieel, emosioneel en fisiek. Hoe vind hy hierdie vroue – of is hulle aangetrokke tot hom?
Dit het my laat dink aan respek en hoe vroue behandel word. Die probleem lê nie by die Bloemfonteinse vrou of by Ina nie. Die probleem is dat ons in 'n wêreld woon waar ons behep is met gelykheid, maar terselfdertyd het ons reëls oor hoe 'n man 'n vrou behoort te behandel.
Die slegste ding wat ons kan doen, is om ons dogters groot te maak met die idee dat 'n man hulle soos 'n prinses of goud moet behandel. Ek glo hy moet jou soos 'n gelyke behandel want dan sal hy jou meer respekteer. As hy jou as 'n gelyke behandel, wys dit hy respekteer jou weens jou intellek – ons is tog al lank verby die tyd dat vroue as die swakker vat beskou is. Dis waarom die meeste geslaagde huwelike op 'n sterk vriendskap gegrond is, en dis die basis van respek.